|  |
| --- |
|  |

Journal TS10000-00060

Dato 8. november 2013

Høring om udkast til bekendtgørelse om interoperabilitet i jernbanesystemet

Hermed fremsendes udkast til bekendtgørelse om ændring af bekendtgørelse om interoperabilitet i jernbanesystemet i høring til vurdering af bekendtgørelsens konsekvenser, herunder økonomiske og administrative.

./.

Danske Regioner og Kommunernes Landsforening (KL) anmodes om høring af bekendtgørelsens eventuelle økonomiske konsekvenser i forhold til det udvidede totalbalanceprincip (DUT).

**Formål**

Ændring af bekendtgørelsen er en følge af Kommissionens ændring af bilag III vedr. tilgængelighed i interoperabilitetsdirektivet. Det er ikke muligt at ændre Kommissionens direktiv.

Ved ændring af interoperabilitetsdirektivets bilag III fremgår det nu eksplicit af direktivet, at tilgængelighed er et af de væsentlige krav. Dette ændrer dog ikke den gældende retstilstand i praksis, da der allerede i dag findes en TSI om tilgængelighed (TSI PRM), der er gennemført i dansk ret ved bekendtgørelse nr. 675 af 26. juni 2008.

Interoperabilitetsdirektivets formål er at fremme sammenkobling og interoperabilitet mellem de nationale jernbanenet og lette adgangen til disse net. Dette gøres ved at fastlægge væsentlige krav for hvert delsystem i hele Fællesskabet. De væsentlige krav handler om sikkerhed, pålidelighed, sundhed, miljøbeskyttelse og teknisk kompatibilitet. De væsentlige krav udmøntes i de tekniske specifikationer for interoperabilitet (TSI’er).

Udover bilagsændringen præciseres bekendtgørelsens anvendelsesområde vedr. veteranbaner og veterantogskøretøjer samt Trafikstyrelsens rolle i forhold til direktivet.

Veterantogskøretøjer som kører på det åbne net, skal overholde de samme regler som almindelige køretøjer, herunder registrering i NVR (det nationale køretøjsregister). Herved ændres den gældende praksis, således, at det femover vil være et krav, at veterantogskøretøjer registreres i det nationale køretøjsregister til forskel fra i dag, hvor registreringen er frivillig.

Endeligt præciseres det inden for hvilke områder af interoperabilitets-direktivet Trafikstyrelsen udøver myndighedsrollen. Heri ligger ingen ændringer i forhold til gældende dansk praksis.

**Administrative og økonomiske konsekvenser, herunder DUT**

Bekendtgørelsen vurderes ikke at have administrative og økonomiske konsekvenser, herunder DUT-relaterede konsekvenser, idet der alene er tale om præcisering af gældende retstilstand. Desuden vil Trafikstyrelsens praksis være uændret og registrering i det nationale køretøjsregister vil fortsat være uden gebyropkrævning for veterantogskøretøjer.

**Øvrig information**

Der vedlægges en fortegnelse over de hørte myndigheder og organisationer.

./.

Eventuelle bemærkninger bedes sendt til info@trafikstyrelsen.dk senest den 28. november 2013.

Høringsmaterialet kan også ses på Høringsportalen på [www.borger.dk](http://www.borger.dk) under Lovgivning.

Trafikstyrelsens nyhedsbrev indeholder information om høringer, udstedte bekendtgørelser og BJ’er. Tilmelding til Trafikstyrelsens nyhedsbrev kan ske på [www.trafikstyrelsen.dk](http://www.trafikstyrelsen.dk)

Udstedte bekendtgørelser og BJ’er kan endvidere ses på Trafikstyrelsens hjemmeside på adressen [www.trafikstyrelsen.dk](http://www.trafikstyrelsen.dk) under Lovstof.

Eventulle spørgsmål til bekendtgørelsen kan rettes til undertegnede: Mari Ruuhi, [mru@trafikstyrelsen.dk](mailto:mru@trafikstyrelsen.dk), tlf. nr. 41 78 02 17.

Med venlig hilsen

Mari Ruuhi